Document ID: 31981R1789

NEUVOSTON ASETUS (ETY) N:o 1789/81,
annettu 30 päivänä kesäkuuta 1981,
sokerialan vähimmäisvarastojärjestelmää koskevista yleisistä säännöistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81() ja erityisesti sen 12 artiklan 2 kohdan,
ottaa huomioon komission ehdotuksen,
sekä katsoo, että
asetuksen (ETY) N:o 1785/81 12 artiklalla otetaan käyttöön vähimmäisvarastojärjestelmä ottaen huomioon yhteisen maatalouspolitiikan tavoitteet ja niistä erityisesti markkinoiden tasapainottaminen, kohtuullisten hintojen turvaaminen toimituksissa kuluttajille ja tavanomaisten hankintojen takaaminen koko yhteisössä ja sen kullakin alueella; mainitussa artiklassa säädetään, että tämän juurikassokerin tuottajien pitämän vähimmäisvaraston on vastattava tiettyä prosenttiosuutta yrityksen A-kiintiön rajoissa toteutetusta tuotannosta; mainitussa artiklassa säädetään, että ruokosokerin vähimmäisvaraston on vastattava yrityksen määritettävänä ajanjaksona puhdistaman kyseisen sokerimäärän prosenttiosuutta; näiden käytettävien prosenttiosuuksien on mahdollistettava edellä tarkoitettujen tavoitteiden toteutuminen ottaen samalla huomioon tämän sokerin tuotanto- tai puhdistusedellytykset,
kyseisen sokerin valmistajan ja puhdistajan on pidettävä varastoa tiettyjen edellytysten mukaisesti; tätä järjestelmää on tarpeen soveltaa ottaen huomioon sokerialan todelliset rakenteet; olisi säädettävä vähimmäisvaraston aiheelliseen käyttöön tarvittavista perusteista, ja
olisi kumottava sokerialan vähimmäisvarastojärjestelmän käyttöön ottamista koskevista säännöksistä 22 päivänä kesäkuuta 1976 annettu neuvoston asetus (ETY) N:o 1488/76(), sellaisena kuin se on viimeksi muutettuna asetuksella (ETY) N:o 2153/80(),
ON ANTANUT TÄMÄN ASETUKSEN:
1 artikla
Niiden tuotteiden osalta, joihin sovelletaan asetuksen (ETY) N:o 1785/81 8 artiklaa:
a) jokaisen juurikassokerin valmistajan on pidettävä kalenterivuoden jokaisena kuukautena varastossa sokerimäärä, joka vastaa viittä prosenttia yrityksen kyseistä kuukautta välittömästi edeltävän 12 kuukauden aikana A-kiintiön rajoissa toteutetusta tuotannosta,
b) jokaisen Ranskan merentakaisissa departementeissa tuotetun raa'an ruokosokerin tai etuuskohtelun alaisen sokerin puhdistajan on pidettävä kalenterivuoden jokaisena kuukautena varastossa sokerimäärä, joka vastaa viittä prosenttia yrityksen kyseistä kuukautta välittömästi edeltävän 12 kuukauden aikana puhdistamasta sokerista,
sanotun kuitenkaan rajoittamatta muiden tämän asetuksen säännösten soveltamista.
2 artikla
Jokainen valkoisen juurikassokerin valmistaja voi määritettävien edellytysten mukaisesti sitoutua täyttämään kokonaan tai osittain 1 artiklan a alakohdassa tarkoitetut velvoitteet toisen sellaisen valkoisen juurikassokerin valmistajan puolesta, jonka sokerinvalmistusyritys on sijoittautunut samaan jäsenvaltioon kuin sitoutuvan valmistajan yritys.
3 artikla
Jos A-kiintiön omaavan yrityksen valmistamat ja sen vähimmäisvarastoon kuuluvat raaka juurikassokeri ja ennen sokerin jähmettämistä tuotetut siirapit on tarkoitus jalostaa valkoiseksi sokeriksi muualla kuin tässä yrityksessä:
a) ne voidaan myydä jalostajalle, jos tämä sitoutuu kyseisen tuotteen määrän osalta täyttämään 1 artiklan a alakohdassa tarkoitetut velvoitteet,
tai
b) niihin voidaan ne tuottaneen valmistajan hakemuksesta jättää soveltamatta 1 artiklan a alakohdassa tarkoitettua velvoitetta, jos tuottaja korvaa tästä velvoitteesta vapauttamisesta johtuvaa etua vastaavan kiinteän osuuden.
4 artikla
Jos yhteisön hankintaa ei enää voida varmistaa tavanomaisin edellytyksin, voidaan säätää asianomaisen vapauttamisesta kokonaan tai osittain kyseisen sokerin varastointia koskevasta velvoitteesta.
5 artikla
Markkinatilanteen vaatiessa tai jos varaston vapauttamiseksi 4 artiklaa soveltaen toteutetut toimenpiteet eivät tehoa, neuvosto säätää määräenemmistöllä komission ehdotuksesta kaikista aiheellisista toimenpiteistä, jotta voidaan toteuttaa yhteisön tai yhden tai useamman sen alueen tavanomaisin edellytyksin tapahtuvan hankinnan vaatima varastosta poisto.
6 artikla
Jos vähimmäisvarastoon kuuluvaa sokeria myydään muiden kuin vähimmäisvarastojärjestelmää koskevissa säännöissä määrättyjen edellytysten mukaisesti, myydyn sokerin määrästä on perittävä maksu.
Tämä maksu määritetään ottaen huomioon:
a) edellä 3 artiklan b alakohdassa tarkoitettu etua vastaava kiinteä osuus,
ja
b) valkoiselle sokerille kyseiseksi markkinointivuodeksi vahvistetun kynnyshinnan ja sellaisen interventiohinnan, johon lisätään asetuksen (ETY) N:o 1785/81 8 artiklan 2 kohdan kolmannen alakohdan a alakohdassa tarkoitettu maksu, erotus korotettuna kiinteämääräisesti kahdella ECUlla sataa kilogrammaa kohti.
7 artikla
1. Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1981.
2. Kumotaan asetus (ETY) N:o 1488/76, ja viittauksia sen 7 artiklaan pidetään viittauksina asetuksen (ETY) N:o 1785/81 12 artiklan 3 kohtaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1981.

Labels: 3
17
4
6